เทอมฟันด์หมดเสน่ห์
บลจ.กสิกรไทย มอง กนง.หั่นดอกเบี้ย 0.25% ฉุดผลตอบแทนกองทุนเทอมฟันด์ แนะคนรับความเสี่ยงไหวขยับลงทุนหุ้นปันผล พื้นฐานปึ้ก
5 พ.ค. 2558

บลจ.กสิกรไทย มอง กนง.หั่นดอกเบี้ย 0.25% ฉุดผลตอบแทนกองทุนเทอมฟันด์ แนะคนรับความเสี่ยงไหวขยับลงทุนหุ้นปันผล พื้นฐานปึ้ก
นายชัชชัย สฤษดิ์อภิรักษ์ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า การปรับลดอัตราดอกเบี้ยนโยบายลง 0.25% เหลือ 1.5% เมื่อวันที่ 29 เม.ย.ที่ผ่านมา จะส่งผลกระทบต่อกองทุนตราสารหนี้แบบที่มีกำหนดอายุโครงการ (Fixed Term Fund) ที่ออกใหม่จะให้ผลตอบแทนแก่นักลงทุนลดลง แต่คงไม่เท่ากับที่ดอกเบี้ยปรับลดลง 0.25%
“คนที่มีรายได้จากอัตราดอกเบี้ยเงินฝากได้รับผลกระทบแน่นอน และทิศทางดอกเบี้ยยังเป็นขาลงหรืออยู่ในระดับต่ำเช่นนี้ แนะนำให้ผู้ฝากเงินต้องปรับพฤติกรรมจากฝากเงินอย่างเดียวมาฝากหรือลงทุนในกองทุนรวมตลาดเงินหรือมันนี่ มาร์เก็ต ซึ่งยังให้ผลตอบแทนมากกว่าเงินฝาก” นายชัชชัย กล่าว
นอกจากนี้ หากนักลงทุนที่พอรับความเสี่ยงได้ระดับหนึ่ง แนะนำให้กระจายการลงทุน โดยอาจเลือกลงทุนหุ้นในกลุ่มที่มีนโยบายการจ่ายเงินปันผลที่ดีและต่อเนื่อง รวมถึงหุ้นบลูชิปที่มีปัจจัยพื้นฐานดี มีกระแสรายรับสม่ำเสมอ ถือเป็นอีกทางเลือกที่น่าสนใจดีกว่าฝากเงินอยู่ในธนาคารอย่างเดียว
“หากจะลงทุนในหุ้นอาจต้องลงทุนระยะยาว เพราะในระยะสั้นตลาดหุ้นอาจมีความผันผวนตามปัจจัยที่เข้ามากระทบ” นายชัชชัย กล่าว
อย่างไรก็ตาม มองว่าแนวโน้มอัตราดอกเบี้ยยังมีโอกาสปรับลดลงได้อีก หากเศรษฐกิจยังไม่สามารถฟื้นตัวขึ้นได้ แต่จากการปรับลดดอกเบี้ยในครั้งล่าสุดนี้ถือว่าผิดคาดจากที่ส่วนใหญ่มองว่าจะคงดอกเบี้ยไว้ ซึ่งชี้ให้เห็นว่าเศรษฐกิจไทยจำเป็นต้องมีการกระตุ้น แต่มองว่าการลดดอกเบี้ยอย่างเดียวอาจไม่ได้ช่วยให้เศรษฐกิจฟื้นตัวขึ้น ภาครัฐอาจต้องมีมาตรการหรือเครื่องมืออื่นๆ มากระตุ้นด้วย 
ทั้งนี้ บลจ.กสิกรไทย เปิดขายกองทุนเปิดเค เอ็นแฮนซท์ ตราสารหนี้ต่างประเทศ 6 เดือน บีซี (KEFF6MBC) ถึงวันที่ 6 พ.ค.นี้ อายุ 6 เดือน ประมาณการผลตอบแทนสุทธิ 2.4% ต่อปี